與嘉父兄弟别於臨川復會毗陵
作者：釋德洪
朝代：宋

paragraphs: 君家兄弟萬人傑，何止才容誇兩絕。
憶昨江南山盡頭，西津渡口曾相别。
君時慘然縗制中，行將扶護歸吳越。
我亦買舟還故山，社燕秋鴻那忍說。
客中不覺舟壑走，邇來飄忽經歲月。
毗陵那料又相逢，喜君美髯冰玉頰。
竹軒堆髻話臨川，清論無窮如鋸屑。
意消已覺在秋鄉，坐令五月失炎熱。
歸來喜甚不成寐，起步空庭聽風葉。
念君姓名懸睿想，吳江未可停舟楫。
欲看騕褭付王良，相鼎煩君爲調燮。
平生無求任所見，往往撩人面紅冽。
恃君猶作故人看，此詩聊當名紙謁。